Arrangerer rosehyllest for Justin Bieber
Etter terrorangrepene mot Oslo og Utøya 22. juli 2011, forbinder de fleste av oss rosemarkeringer og rosetog med ofrene og de berørte. Men 13 år gamle Esin Ciftci - en av tenåringsidolet Justin Biebers mange norske fans - vil hylle sin helt med roser når han kommer til Norge om en drøy uke. Sammen med en 20 år gammel samarbeidspartner håper hun å kunne selge 70.000 roser utenfor Telenor Arena de dagene Justin Bieber holder konsert. Ifølge Ciftci skal rosene symbolisere kjærlighet til Justin Bieber, og skal holdes opp under sangen «Be Alright» - en kjærlighetssang om et avstandsforhold.Under flere av minnekonsertene etter 22. juli var det nettopp roser mange hevet i luften for å vise sin omtanke for ofrene. Ciftci har derfor fått mange reaksjoner på stuntet. - Det var veldig mange som reagerte på dette. Flere voksne har uttrykt at de synes roseprosjektet er et dårlig initiativ fordi roser symboliserer 22. juli. De mener det er respektløst og at folk kommer til å føle seg ukomfortable når vi står med roser i været, forteller Ciftci. - Hva tenker du om disse tilbakemeldingene? - Dette prosjektet er ikke for at folk skal føle seg ukomfortable, det er for at Justin Bieber skal bli glad, og huske sine norske fans, sier hun. - Men hvorfor må dere absolutt bruke røde roser? - Røde roser representerer kjærlighet, og den røde rosen står for tre ting. Jeg lengter etter deg, jeg elsker deg, og jeg begjærer deg. Røde roser blir brukt i mange sammenhenger og man kan ikke la 22. juli-tragedien legge seg over bruk av røde roser. Når folk får roser på Valentin-dagen er det ingen som reagerer, sier hun. Ciftci vil likevel at rosehyllesten også skal være til minne om de 77 menneskene som ble drept 22. juli 2011. - Etter mye kritikk og på oppfordring fra andre Beliebere ble det bestemt at rosene også skulle fungere som et minne til ofre og etterlatte etter 22. juli, forteller rosearrangør, Cifci. Ciftcis mor, Sevab Ciftci (35), støtter datterens roseprosjekt. - Jeg kan ikke skjønne hvorfor folk skal kritisere dette, jeg klarer ikke helt å se hva som er negativt med det, sier hun.Rosegeneral Terje Bratland, som sto bak rosetoget 25. juli 2011, mener 13-åringen beveger seg på en hårfin grense. - Jeg har stor forståelse for at etterlatte og overlevende kan reagere på dette. Det er en vanskelig balansegang og arrangørene bak roseprosjektet beveger seg på hårfine grenser. Men i dette tilfellet synes jeg det er innenfor, sier han til VG. Også AUF-leder Eskil Pedersen mener rosemarkeringer er helt ok. - Jeg tenker det bare er et flott initiativ fra engasjerte jenter. At terrorangrepene den 22. juli fortsatt gjør inntrykk som får ungdom til å vise sin medfølelse setter jeg, og jeg tror andre berørte med meg stor pris på. Så jeg vil ønske dem en fantastisk konsert (som jeg må si jeg misunner dem), skriver han i SMS til VG.Ifølge Ciftci har prosjektet foreløpig kostet mellom 5000 og 10.000 kroner. Rosene skal koste 30 kroner. 13-åringen lover at overskuddet fra rosesalget vil gå til veldedige formål, og at hun ikke selv tjener noe på prosjektet. - Vi har måttet kjøpe over ti tusen roser fra Kenya, samt blomsterbutikker i Norge. Pengene fra rosesalget vil derfor gå tilbake til dem. Blir det noe til overs vil dette gå til veldedige formål. Hvilket må vi bestemme etter salget, sier hun.
13 år gamle Esin Ciftci vil at jublende tenåringsjenter skal løfte roser i været for å hylle Justin Bieber på Telenor arena. Det har hun fått mye kritikk for.